En o sieglo XI os bizantins luitaban contra os armenios, que dica l'inte feban d'etnia tampón entre os pueblos musulmans y o Imperio Bizantín. En l'anyo 1055 os selchuquís fundoron en Irán un soldanato y atacaban a muga oriental. En 1071 os bizantins fuoron derrotatos en Manzikert. Dimpués d'a derrota en Manziquert o soldán Arp Arslan se limitó a imporsar un tributo a lo Imperio Bizantín y a fixar as mugas en a situazión de l'anyo 970, o que implicaba que o Imperio Bizantín perdeba Edesa, Antioquía y o norte de Siria. Manimenos se creyó un vueito de poder que permitió a los turquemans d'ixemenar-sen por tot Anatolia, dica a mar Echeya y Nicea. O succesor de Román Diochenes, Miguel VII Ducas fazió servir mercenarios turcos en as luitas interiors, d'una traza que as incursions temporals fuoron seguitas por o establimiento de pa cutio. Os turquemans podioron ocupar tierras sin dificultatz. Dimpués os turquemans que escaban terrenos de pastura pa lo bestiar u gazis musulmans s'ixemenoron por tota Anatolia, fuera d'un control estatal, ni bizantín ni selchuzida.